กองทองกำไรพุ่งกสิกรชี้ยังขาขึ้น
กองทุนทองคำกำไรอู้ฟู่ 7 เดือน &#8220;เคโกลด์&#8221; แจก 13%
18 ส.ค. 2554

กองทุนทองคำกำไรอู้ฟู่ 7 เดือน “เคโกลด์” แจก 13% 
กสิกรมอง 12 เดือนเห็น 1,700-1,750 เหรียญสหรัฐ “ทหารไทย โกลด์ สิงคโปร์” แจ่มตั้งกองทุนแค่ 6 กำไร 20% 
รายงานข่าวจากบริษัท ลิปเปอร์ เปิดเผยว่า ผลการดำเนินงานของกองทุนทองคำในช่วง 7 เดือนแรกของปี สิ้นสุดวันที่ 31 ก.ค. 2554 ทั้งระบบจำนวน 14 กองทุน พบว่า กองทุนเปิดเคโกลด์ บริหารโดยบริษัทหลักทรัพย์จัดการกองทุน (บลจ.) กสิกรไทยให้ผลตอบแทน 13.33% 
ทั้งนี้ ภายในสัปดาห์เดียวกองทุนให้ผลตอบแทนเพิ่ม 6.18% จากข้อมูลตั้งแต่ต้นปีถึงวันที่ 24 ก.ค. 2554 ซึ่งให้ผลตอบแทนอยู่ที่ 7.15% เท่านั้น โดยสัปดาห์สุดท้ายของเดือน ก.ค.เป็นช่วงที่ราคาทองวิ่งแรงก่อนที่สหรัฐจะมีมติเพิ่มเพดานหนี้เพื่อแก้ปัญหาหนี้วันที่ 2 ก.ค.
สำหรับกองทุนเปิดแอสเซท พลัส โกลด์ 7 เดือนแรกผลตอบแทน 12.88% และในสัปดาห์เดียวเพิ่มขึ้น 7.49% กองทุนเปิดทหารไทยโกลด์ ผลตอบแทน 7 เดือนอยู่ที่ 12.49% กองทุนเปิดเอ็มเอฟซี อินเตอร์เนชั่นแนล โกลด์ 12.45% กองทุนยูโอบี สมาร์ท โกลด์ 12.26%
กองทุนเปิดเคแทม โกลด์ 11.84% กองทุนเปิดทิสโก้ โกลด์ 11.60% กองทุนเปิดกรุงศรีโกลด์ 11.57% กองทุนเปิดบัวหลวงโกลด์ 11.35% กองทุนเปิดฟิลลิป โกลด์ 10.72% กองทุนเปิดนครหลวงไทย โกลด์ 9.81% 
สำหรับกองทุนเปิดทหารไทย โกลด์ สิงคโปร์ จดทะเบียนเมื่อวันที่ 7 ก.พ. 2554 จนถึงวันที่ 2 ส.ค. 2554 ผลตอบแทน 20.42% ขณะที่กองทุนเปิดธนชาตทองคำแท่งUH ตั้งเมื่อวันที่ 2 มี.ค. 2554 จนถึงวันที่ 2 ส.ค. 2554 ผลตอบแทน 10.09% ส่วนกองทุนเปิดธนชาตทองคำแท่งH ผลตอบแทน 13.11%
นายธนวัตร รุ่งธนาภิรมย์ ผู้จัดการกองทุน บลจ.กสิกรไทย กล่าวว่า แม้สหรัฐจะเพิ่มเพดานหนี้แต่ไม่ได้สร้างความมั่นใจให้แก่นักลงทุน ซึ่งเห็นได้ชัดว่าราคาทองปรับตัวลงไปไม่นานก็มีแรงซื้อกลับจนขึ้นมาทำระดับสูงสุดใหม่ที่ 1,659 เหรียญสหรัฐต่อออนซ์ 
“หนี้สหรัฐยังไม่ได้ถูกแก้เศรษฐกิจก็เริ่มส่งสัญญาณชะลอตัว ค่าเงินแนวโน้มอ่อนค่าต่อเนื่อง ปัญหาหนี้ในกลุ่มยุโรปก็ยังไม่จบ ทั้งสองปัจจัยหนุนให้ทองซึ่งเป็นสินทรัพย์ปลอดภัยขึ้นได้ต่อ” นายธนวัตร กล่าว
บลจ.กสิกรไทย ประเมินราคาทองคำในอีก 12 เดือนข้างหน้าอยู่ที่ 1,700-1,750 เหรียญสหรัฐต่อออนซ์จากสัญญาณทางเทคนิค โดยปัจจุบันนอกจากความต้องการซื้อทองเพื่อประดับและใช้ในอุตสาหกรรมแล้วยังมีแรงซื้อเข้ามาเพื่อป้องกันความเสี่ยงและเงินเฟ้อที่สูง โดยเฉพาะแรงซื้อทองที่เห็นว่าเป็นสินทรัพย์ปลอดภัยจะเป็นธีมเข้าลงทุนอย่างน้อย 6-12 เดือนข้างหน้า ซึ่งโอกาสที่ทองจะลงไปแตะ 1,500 เหรียญมีน้อยมาก
นายธนวัตร กล่าวว่า ไม่แนะนำให้เข้าซื้อในวันที่ราคาทองขึ้นแรง แต่ให้รอสำหรับกองทุนเปิดเคโกลด์ มีนักลงทุนขายทำกำไรออกไปบ้าง แต่เมื่อเห็นว่าราคาทองยังยืนได้ ส่งผลให้มีแรงซื้อกองทุนกลับเข้ามาต่อเนื่อง ซื้อวันที่ราคาทองอ่อนตัวลง โดยแนวรับแรก 1,630 และ 1,600 เหรียญต่อออนซ์